Brann er nedrykksjokeren
For Brann møter samtlige av lagene som står i direkte fare for å rykke ned i innspurten. I går tapte bergenserne i Sarpsborg, og i de tre siste serierundene venter Hønefoss, Sandnes Ulf og Tromsø. Rødtrøyene, som selv står bokført med 35 poeng, blir på mange måter jokeren i bunnstriden. - Jeg ønsker dem lykke til og håper de kommer til å hjelpe oss, sier Mohamed Elyounoussi med et smil til VG. Erik Huseklepp var sentral i Branns offensive spill så lenge han var på banen i Sarpsborg i går. - Vi må bare prøve å vinne kampene, og vi tenker ikke på alle andre. Vi prøvde å vinne denne kampen også, sier han til VG. Rune Skarsfjord sier at hans egne spillere er motiverte «når de tar på seg Brann-drakten», og at de ikke leter etter motivasjon for å fullføre de tre siste kampene av sesongen. - Vi har ikke noe forhold til det. Alle skal møte hverandre to ganger uansett, og utover det har vi bare fokus på oss selv, sier Skarsfjord. Sarpsborg klatret over nedrykksstreken og opp på kvalikplass før tabellnaboene skal i aksjon. - Jeg har hele tiden sagt at vi må fokusere på oss selv og at alt annet er likegyldig. Hvis man gir opp, er det over. Så lenge man har noe å kjempe for, må man vise respekt overfor supporterne, klubben og trenerne. Sånne mål gir selvfølgelig håp og selvtillit, sier Steffen Ernemann. Sarpsborg-trener Brian Deane tror gårsdagens motstander kan gi dem en hjelpende hånd. - Hvis Brann spiller som i dag, så vil de ta poeng. De spilte godt og ga oss utfordringer - spesielt i første omgang. De har en god trener og noen veldig gode spillere, sier Deane. Erik Huseklepp er mest opptatt av at Brann sviktet i Østfold. - Vi er klart best i første omgang, men likevel rakner det for oss. Dette er ikke godt nok, og vi kan ikke fremstå på denne måten. Vi skal kunne mye bedre, og avslutningen på første omgang er fryktelig.
Brann har lite å spille for, men kan forsegle skjebnene til bunnlagene i eliteserien.